
Către
BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra proiectului de Lege privind exercitarea profesiei de bioinginer medical, precum şi înfiinţarea, organizarea şi funcţionarea Ordinului Bioinginerilor din România, trimis Comisiei pentru muncă şi protecţie socială şi Comisiei pentru sănătate şi familie pentru examinare pe fond, cu adresa nr. PLx 437/2018 din 3 septembrie 2018.



PREŞEDINTE, 				PREŞEDINTE,
Adrian SOLOMON                     	Conf.univ.dr.Florin BUICU

RAPORT  COMUN
asupra proiectului de Lege privind exercitarea profesiei de bioinginer medical, precum şi înfiinţarea, organizarea şi funcţionarea Ordinului Bioinginerilor din România


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru sănătate şi familie au fost sesizate, prin adresa 
nr. PLx 437/2018 din 3 septembrie 2018, cu dezbaterea pe fond a proiectului de Lege privind exercitarea profesiei de bioinginer medical, precum şi înfiinţarea, organizarea şi funcţionarea Ordinului Bioinginerilor din România.

La întocmirea prezentului raport comun Comisiile au avut în vedere:
· avizul favorabil al Consiliului Legislativ (nr.287/03.04.2018)
· avizul negativ al Consiliului Economic şi Social 
(nr. 1222/20.03.2018)
· avizul negativ al Comisiei pentru învăţământ, ştiinţă, tineret şi sport (nr.4c-11/257/25.09.2018)
· avizul negativ al Comisiei pentru drepturile omului, culte şi problemele minorităţilor naţionale (nr.4c-6/396/13.09.2018)
· avizul favorabil al Comisiei juridice de disciplină şi imunităţi 
(nr.4c-11/692/10.02.2020)
· punctele de vedere, negative, ale Guvernului (nr.540/16.04.2019 şi nr.170/DPSG/06.02.2020)
Proiectul de lege are ca obiect de reglementare crearea cadrului legal pentru exercitarea profesiei de bioinginer medical, precum şi înfiinţarea, organizarea şi funcţionarea Ordinului Bioinginerilor din România, prin asigurarea condiţiilor generale de exercitare a profesiei, stabilirea incompatibilităţilor, autorizarea exercitării, formele de exercitare ale profesiei, recunoaşterea calificărilor profesionale în situaţia stabilirii pe teritoriul României a profesionistului echivalent, precum şi situaţia prestării de servicii.

În conformitate cu prevederile Regulamentului Camerei Deputaţilor, republicat, Comisiile au dezbătut proiectul de lege în şedinţe separate. 
La şedinţa Comisiei pentru sănătate şi familie din data de 19 martie 2019, din totalul de 18 membri au participat deputaţii conform listei de prezenţă. 
În urma dezbaterilor şi a opiniilor exprimate, membrii comisiei au hotărât, cu majoritate de voturi (3 abţineri), respingerea proiectului de lege.
La dezbateri a participat, în conformitate cu prevederile art.55 şi 56 din Regulamentul Camerei Deputaţilor, republicat, dl Dan Dumitrescu – Secretar de Stat, Ministerul Sănătăţii.

La şedinţa online a Comisiei pentru muncă şi protecţie socială din data de 19 mai 2020 şi-au înregistrat prezenţa toţi cei 24 de membri ai comisiei. 
În urma dezbaterilor şi a opiniilor exprimate, membrii comisiei au hotărât, cu unanimitate de voturi, respingerea proiectului de lege.

La dezbateri a participat, în conformitate cu prevederile art.55 şi 56 din Regulamentul Camerei Deputaţilor, republicat, dl Tudor Polak – Secretar de Stat, Ministerul Muncii şi Protecţiei Sociale.

Proiectul de lege a fost adoptat de Senat în şedinţa din 5 iulie 2018.

Proiectul de lege face parte din categoria legilor ordinare, conform prevederilor art.73 alin.(3) din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.91 din Regulamentul Camerei Deputaţilor, republicat.

În urma finalizării dezbaterilor, cele două Comisii propun Plenului Camerei Deputaţilor respingerea proiectului de Lege întrucât acesta încalcă dispoziţiile Titlului XX - Dispozitive medicale din Legea nr.95/2006 privind reforma în domeniul sănătăţii, republicată, cu modificările şi completările ulterioare, ale art. 61 şi 65 din Legea nr. 53/2003- Codul muncii, republicată, cu modificările şi completările ulterioare, precum şi ale Legii nr.192/2006 privind medierea şi organizarea profesiei de mediator.


PREŞEDINTE,				PREŞEDINTE,
Adrian Solomon			Conf.univ.dr.Florin Buicu




SECRETAR,				SECRETAR,		
Violeta Răduţ				Vass Levente									









Întocmit,
Consilier parlamentar Sorina Szabo							
Consilier parlamentar Livia Spânu

